|  |  |
| --- | --- |
| *BIROUL DE INFORMARE ŞI RELAŢII PUBLICE* |  18/04/2018 |
| Operator date nr. 4472Nr. 306 /VIII/3 |  |

**COMUNICAT**

 Procurorii din cadrul Direcţiei Naţionale Anticorupţie – Serviciul Teritorial Galați au dispus punerea în mișcare a acțiunii penale şi reţinerea pentru 24 de ore, începând cu data de 17 aprilie 2018, a inculpaților:

**CIUBREI LUIGI MARIUS,** director alCompaniei Naționale Administrația Porturilor Dunării Maritime (C.N.A.P.D.M.) SA, sub aspectul săvârșirii a **patru infracțiuni de luare de mită,**

**TARĂU CONSTANTIN,** marinar în cadrul C.N.A.P.D.M.,sub aspectul săvârșirii a **patru infracțiuni de complicitate la luare de mită.**

În ordonanţa procurorilor se arată că, în cauză, există date și probe care conturează următoarea stare de fapt:

În perioada iunie 2017 – 17.04.2018, inculpatul Ciubrei Luigi Marius, în calitatea menționată mai sus, prin intermediul celuilalt inculpat, a pretins și primit de la patru persoane peste 1.700 euro, în scopul angajării unor persoane în cadrul companiei pe care o conducea pe posturile de “marinar” și „mecanic”.

În realitate, sumele de bani, plătite efectiv de persoanele interesate, au fost mult mai mari, inculpatul Tarău Constantin și alte persoane oprindu-și un “comision” cuprins între 100 și 600 de euro.

Ultima “plată”, în valoare de 500 euro, s-a realizat în aceeași manieră la data de 17 aprilie 2018, când s-a procedat la constatarea infracțiunii flagrante.

Inculpaților li s-au adus la cunoștință calitatea procesuală și acuzațiile, în conformitate cu prevederile art. 309 Cod de procedură penală.

**La data de 18 aprilie 2018, inculpații Ciubrei Luigi Marius și Tarău Constantin vor fi prezentați Tribunalului Galați cu propunere de arestare preventivă pentru 30 de zile.**

În cauză procurorii anticorupție au beneficiat de sprijinul ofițerilor de poliție din cadrul Direcției Generale Anticorupție și din cadrul Direcției de Operațiuni Speciale.

Facem precizarea că punerea în mișcare a acțiunii penale este o etapă a procesului penal reglementată de Codul de procedură penală, având ca scop crearea cadrului procesual de administrare a probatoriului, activitate care nu poate, în nici o situație, să înfrângă principiul prezumției de nevinovăție.

 BIROUL DE INFORMARE ŞI RELAŢII PUBLICE